**Konačni prijedlog Predlagač: Gradonačelnica**

Na temelju članka 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22) i članka 47. st. 1. t. 2. Statuta Grada Korčule („Službeni glasnik Grada Korčule“ broj 3/18 i 3/21) Gradsko vijeće Grada Korčule, na \_\_\_ sjednici održanoj dana \_\_\_\_\_\_ godine, donijelo je

**ODLUKU**

**o načinu ostvarivanja prednosti pri upisu djece u Dječji vrtić Korčula**

**Članak 1.**

Ovom se odlukom uređuje način ostvarivanja prednosti pri upisu djece u Dječji vrtić Korčula, kojem je osnivač Grad Korčula (u daljnjem tekstu: dječji vrtić).

Izrazi koji se koriste u ovoj odluci, a imaju rodno značenje, koriste se neutralno i odnose se jednako na muški i ženski rod.

**Članak 2.**

Upis djece u programe dječjeg vrtića provodi se prema planu upisa što ga za svaku pedagošku godinu donosi upravno vijeće dječjeg vrtića uz suglasnost gradonačelnice.

Dječji vrtić utvrđuje način, vrijeme i uvjete upisa u Obavijesti o upisu djece u dječji vrtić, što se objavljuje na mrežnoj stranici i oglasnoj ploči dječjeg vrtića te na mrežnoj stranici Grada Korčule.

Uz Obavijest iz stavka 2. ovoga članka, dječji vrtić objavljuje i informacije s detaljnim podacima o svim verificiranim programima koje pružaju u skladu s planom upisa.

Upisi djece u programe dječjeg vrtića mogu se provoditi i elektroničkim putem.

**Članak 3.**

U dječji vrtić mogu se upisati djeca od navršenih godinu dana života do polaska u osnovnu školu.

**Članak 4.**

Prednost pri upisu u programe dječjeg vrtića imaju djeca koja zajedno s oba roditelja/skrbnika (odnosno samohranim roditeljem ili jednim roditeljem ukoliko se radi o jednoroditeljskoj obitelji) imaju prebivalište na području Grada Korčule.

Samohranim roditeljem i jednoroditeljskom obitelji smatra se samohrani roditelj i jednoroditeljska obitelj kako je utvrđeno zakonom kojim se uređuje socijalna skrb.

Djeca pod skrbništvom, djeca koja su smještena u udomiteljske obitelji kod pružatelja socijalne usluge smještaja sukladno propisima koji reguliraju socijalnu skrb i ako nemaju prebivalište na području Grada Korčule, a njihov skrbnik ili udomitelj ima prebivalište na području Grada Korčule, odnosno ako pružatelj socijalne usluge smještaja ima sjedište ili podružnicu na području Grada Korčule, imaju jednaku prednost pri upisu kao i djeca iz stavka 1. ovoga članka.

Djeca strani državljani pod međunarodnom ili privremenom zaštitom, koja imaju prebivalište/boravište na području Grada Korčule zajedno s oba roditelja/skrbnika, odnosno samohranim roditeljem ili jednim roditeljem ukoliko se radi o jednoroditeljskoj obitelji, imaju jednaku prednost pri upisu kao i djeca iz stavka 1. ovoga članka.

**Članak 5.**

Ukoliko nakon utvrđivanja prednosti iz članka 4. ove odluke preostane slobodnih mjesta za upis, u dječji vrtić mogu se upisati i djeca koja zajedno s jednim roditeljem/skrbnikom imaju prebivalište na području Grada Korčule.

**Članak 6.**

Ukoliko nakon utvrđivanja prednosti iz članaka 4. i 5. ove odluke ostane slobodnih mjesta za upis, u dječji vrtić mogu se upisati djeca koja zajedno s roditeljima/skrbnicima imaju prebivalište na području druge jedinice lokalne samouprave i djeca strani državljani koja zajedno s roditeljima/skrbnicima imaju boravište na području Grada Korčule.

**Članak 7.**

Prednost pri upisu u programe dječjeg vrtića u skladu s člancima 4., 5. i 6. ove odluke za iduću pedagošku godinu, ostvaruju djeca koja do 1. travnja tekuće godine navrše četiri godine života.

Nakon upisa djece iz stavka 1. ovoga članka, djeca se u dječji vrtić upisuju na način da prednost pri upisu imaju:

* djeca roditelja invalida Domovinskog rata,
* djeca iz obitelji s troje ili više djece,
* djeca oba zaposlena roditelja,
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja,
* djeca samohranih roditelja,
* djeca jednoroditeljskih obitelji,
* djeca osoba s invaliditetom upisanih u Registar osoba s invaliditetom,
* djeca koja su ostvarila pravo na socijalnu uslugu smještaja u udomiteljskoj obitelji,
* djeca koja imaju prebivalište ili boravište na području dječjeg vrtića,
* djeca roditelja koji primaju doplatak za djecu ili su korisnici zajamčene minimalne naknade.

Prednosti iz stavka 2. ovoga članka, neovisno o navedenom redoslijedu, razrađuju se metodologijom bodovanja, a prednost pri upisu u okviru planiranog broja slobodnih mjesta po dobnim skupinama ostvaruje dijete s većim brojem bodova.

Ukoliko dvoje ili više djece ostvari jednak broj bodova, redoslijed prednosti pri upisu utvrđuje se prema kriteriju starosti djeteta, od starijeg prema mlađem.

**Članak 8.**

Dječji vrtić će osigurati ostvarivanje programa predškole za svu djecu koja nisu uključena u redoviti ili posebni program predškolskog odgoja, uz uvjete propisane zakonom.

**Članak 9.**

Postupak upisa djece u Dječji vrtić, bodovne kriterije za ostvarivanje prvenstva pri upisu te organizaciju prijema novoupisane djece utvrđuje Dječji vrtić svojim općim aktom.

**Članak 10.**

Ova odluka stupa na snagu prvoga dana od dana objave u Službenom glasniku Grada Korčule, čime prestaje važiti Odluka o načinu ostvarivanja prednosti pri upisu djece u Dječji vrtić Korčula od 30. ožujka 1999.

KLASA:

URBROJ:

Korčula,

PREDSJEDNICA

GRADSKOG VIJEĆA

O B R A Z L O Ž E NJ E

Pravni temelj za donošenje nove Odluke o načinu ostvarivanja prednosti pri upisu djece u Dječji vrtić Korčula je članak 20. Zakona o predškolskom odgoju i obrazovanju („Narodne novine“ br. 10/97, 107/07, 94/13, 98/19 i 57/22). Navedenim člankom propisano je ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave, dok način ostvarivanja prednosti utvrđuje osnivač dječjeg vrtića svojim aktom.

Zakonom o predškolskom odgoju i obrazovanju donijete su određene novine. U smislu ovog akta, najznačajnija novina odnosi se na prednost pri upisu koju imaju djeca koja do 1. travnja tekuće godine navrše četiri godine života. Također, ukoliko dječji vrtić kojemu je osnivač jedinica lokalne ili područne (regionalne) samouprave ne može upisati svu prijavljenu djecu, djeca se upisuju prema prednostima koje su utvrđene u stavku 4. navedenog članka Zakona o predškolskom odgoju i obrazovanju.

Temeljem Zakona o pravu na pristup informacijama („Narodne novine“ br. 25/13, 85/15 i 69/22) o Nacrtu prijedloga Odluke o načinu ostvarivanja prednosti pri upisu djece u Dječji vrtić Korčula provedeno je internetsko savjetovanje u trajanju od 4. svibnja do 3. lipnja 2023.

Sukladno navedenom predlaže se donošenje Odluke o načinu ostvarivanja prednosti pri upisu djece u Dječji vrtić Korčula.